CELEX: 32017D0131
Language: el
Date: 2017-01-24 00:00:00
Title: Εκτελεστική απόφαση (ΕΕ) 2017/131 της Επιτροπής, της 24ης Ιανουαρίου 2017, για την τροποποίηση της εκτελεστικής απόφασης 2014/184/ΕΕ σχετικά με την εξαίρεση ορισμένων υπηρεσιών του τομέα των ταχυδρομείων στην Αυστρία από την εφαρμογή της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών [κοινοποιηθείσα υπό τον αριθμό C(2017) 259] (Κείμενο που παρουσιάζει ενδιαφέρον για τον ΕΟΧ )

26.1.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 21/103
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/131 ΤΗΣ ΕΠΙΤΡΟΠΉΣ
   της 24ης Ιανουαρίου 2017
   για την τροποποίηση της εκτελεστικής απόφασης 2014/184/ΕΕ σχετικά με την εξαίρεση ορισμένων υπηρεσιών του τομέα των ταχυδρομείων στην Αυστρία από την εφαρμογή της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών
   
      
         [κοινοποιηθείσα υπό τον αριθμό C(2017) 259]
      
   
   (Το κείμενο στη γερμανική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2004/17/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών (1), και ιδίως το άρθρο 30 παράγραφοι 5 και 6,
   Κατόπιν διαβούλευσης με τη συμβουλευτική επιτροπή δημοσίων συμβάσεων,
   Εκτιμώντας τα ακόλουθα:
   
               (1)
            
            
               Την 1η Οκτωβρίου 2013 η Österreichische Post AG (εφεξής «Αυστριακά Ταχυδρομεία») διαβίβασε στην Επιτροπή αίτηση κατ' εφαρμογή του άρθρου 30 παράγραφος 5 της οδηγίας 2004/17/ΕΚ. Η αίτηση αφορά ορισμένες ταχυδρομικές υπηρεσίες καθώς και ορισμένες άλλες υπηρεσίες εκτός από τις ταχυδρομικές υπηρεσίες που παρέχουν τα Αυστριακά Ταχυδρομεία στο έδαφος της Αυστρίας. Οι σχετικές υπηρεσίες περιγράφονται στην αίτηση ως εξής:
               
                           α)
                        
                        
                           ταχυδρομικές υπηρεσίες για επιστολές με ονομαστικό παραλήπτη μεταξύ επιχειρήσεων (εφεξής «B2B») και μεταξύ επιχειρήσεων και ιδιωτών (εφεξής «B2C») σε εθνικό επίπεδο («εγχώριο» και «εισερχόμενο» ταχυδρομείο)·
                        
                     
                           β)
                        
                        
                           ταχυδρομικές υπηρεσίες για επιστολές με ονομαστικό παραλήπτη μεταξύ ιδιωτών (εφεξής «C2C») και μεταξύ ιδιωτών-πελατών και επιχειρήσεων-πελατών (εφεξής «C2B») σε εθνικό επίπεδο («εγχώριο» και «εισερχόμενο» ταχυδρομείο)·
                        
                     
                           γ)
                        
                        
                           ταχυδρομικές υπηρεσίες για επιστολές με ονομαστικό παραλήπτη στο εξωτερικό («εξερχόμενο» ταχυδρομείο) B2B και B2C (εφεξής «B2X») καθώς και C2B, C2C (εφεξής «C2X»)·
                        
                     
                           δ)
                        
                        
                           ταχυδρομικές υπηρεσίες για διαφημιστικές επιστολές με ονομαστικό παραλήπτη σε εθνικό και διεθνές επίπεδο·
                        
                     
                           ε)
                        
                        
                           ταχυδρομικές υπηρεσίες για διαφημιστικές επιστολές χωρίς ονομαστικό παραλήπτη σε εθνικό και διεθνές επίπεδο·
                        
                     
                           στ)
                        
                        
                           ταχυδρομικές υπηρεσίες για αποστολές εφημερίδων με και χωρίς ονομαστικό παραλήπτη·
                        
                     
                           ζ)
                        
                        
                           υπηρεσίες πλήρους διαχείρισης αλληλογραφίας·
                        
                     
                           η)
                        
                        
                           υπηρεσίες προστιθέμενης αξίας που συνδέονται με ηλεκτρονικά μέσα και παρέχονται εξολοκλήρου με ηλεκτρονικά μέσα·
                        
                     
                           θ)
                        
                        
                           φιλοτελισμός — ειδικά γραμματόσημα·
                        
                     
                           ι)
                        
                        
                           χρηματοοικονομικές υπηρεσίες.
                        
                     
         
               (2)
            
            
               Στις 2 Απριλίου 2014 η Επιτροπή εξέδωσε την εκτελεστική απόφαση 2014/184/ΕΕ (2). Με την εν λόγω απόφαση οι ακόλουθες ταχυδρομικές υπηρεσίες στην Αυστρία εξαιρέθηκαν από τους κανόνες σύναψης δημοσίων συμβάσεων:
               
                           α)
                        
                        
                           υπηρεσίες πλήρους διαχείρισης αλληλογραφίας·
                        
                     
                           β)
                        
                        
                           υπηρεσίες προστιθέμενης αξίας που συνδέονται με ηλεκτρονικά μέσα και παρέχονται εξολοκλήρου με ηλεκτρονικά μέσα·
                        
                     
                           γ)
                        
                        
                           φιλοτελικές υπηρεσίες και υπηρεσίες πληρωμών που παρέχονται για ίδιο λογαριασμό.
                        
                     
         
               (3)
            
            
               Για τις υπόλοιπες υπηρεσίες που προσδιορίζονται στην αίτηση η Επιτροπή διαπίστωσε ότι δεν ικανοποιούνταν οι προϋποθέσεις απαλλαγής και συνεπώς η οδηγία 2004/17/ΕΚ εξακολουθεί να ισχύει.
            
         
               (4)
            
            
               Στις 24 Ιουνίου 2014 τα Αυστριακά Ταχυδρομεία υπέβαλαν (3) στο Γενικό Δικαστήριο, δικαιοδοτικό όργανο του Δικαστηρίου της Ευρωπαϊκής Ένωσης, προσφυγή μερικής ακύρωσης της εκτελεστικής απόφασης 2014/184/ΕΕ.
            
         
               (5)
            
            
               Στις 27 Απριλίου 2016 το Γενικό Δικαστήριο ακύρωσε την εκτελεστική απόφαση 2014/184/ΕΕ στο μέτρο που ορίζει ότι η εν λόγω οδηγία πρέπει να εξακολουθεί να εφαρμόζεται στην αγορά των ταχυδρομικών υπηρεσιών για επιστολές με ονομαστικό παραλήπτη B2B και B2C σε διεθνές επίπεδο στην Αυστρία. Το Γενικό Δικαστήριο απέρριψε την προσφυγή των Αυστριακών Ταχυδρομείων κατά τα λοιπά.
            
         
               (6)
            
            
               Συνεπώς, η εκτελεστική απόφαση 2014/184/ΕΕ θα πρέπει να τροποποιηθεί αναλόγως,
            
         ΑΠΟΦΑΣΙΖΕΙ:
   Άρθρο 1
   Στο άρθρο 1 της εκτελεστικής απόφασης 2014/184/ΕΕ προστίθεται το ακόλουθο σημείο:
   
      
                  «ε)
               
               
                  ταχυδρομικές υπηρεσίες για επιστολές με ονομαστικό παραλήπτη στο εξωτερικό B2B και B2C»·
               
            
   Άρθρο 2
   H παρούσα απόφαση απευθύνεται στη Δημοκρατία της Αυστρίας.
   
      Βρυξέλλες, 24 Ιανουαρίου 2017.
      
         
            Για την Επιτροπή
         
         Elżbieta BIEŃKOWSKA
         
            Μέλος της Επιτροπής
         
      
   
   
      (1)  ΕΕ L 134 της 30.4.2004, σ. 1.
   
      (2)  Εκτελεστική απόφαση 2014/184/ΕΕ της Επιτροπής, της 2ας Απριλίου 2014, σχετικά με την εξαίρεση ορισμένων υπηρεσιών του τομέα των ταχυδρομείων στην Αυστρία από την εφαρμογή της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών (ΕΕ L 101 της 4.4.2014, σ. 4).
   
      (3)  Österreichische Post AG κατά Επιτροπής, T-463/14, EU:T:2016:243.